
Mallorca


Der var nu gået nogle dage, og Bente havde endelig fået stykket en beretning sammen om Mallorca- turen, som hun selv var nogenlunde tilfreds med. Hun havde ringet til Suzzie og læst den op for hende i telefonen. Suzzie var på vej ud ad døren, men havde dog alligevel givet sig tid til at høre det, hun havde fået brygget sammen. hun var kommet med nogle rettelser, de fleste i en mere farverig retning, men bare ganske kortfattet, fordi hun skulle skynde sig af sted for at mødes med en eller anden. Bente spekulerede stadig på, hvordan hun bedst kunne fremlægge det for sagføreren. Men nu kunne hun snart ikke trække den længere. Hun var nødt til at ringe til ham og få det overstået.


Hun var temmelig nervøs, da hun endelig tog sig sammen og ringede til sagfører Munk. Heldigvis virkede han meget tilfreds med det, han hørte. Han sagde endda, at han var glad for at hun havde nydt turen så meget og imponeret over alt det, hun havde oplevet. Det beroligede hende lidt, men kun et øjeblik, for så fortsatte sagføreren med at fortælle, at en af hans bekendte også havde været på Mallorca med det samme rejseselskab og havde mødt hende dernede.


” Du gik rigtig til den ved grisefesten, hvad! Du fik virkelig sat stemningen i vejret, da du strippede og smed alt undtagen trusserne og dansede rundt på bordene foran dem alle sammen. men det behøver du da ikke at skamme dig over at fortælle. Det hører jo med, og så den der sjove tatovering, som han fortalte, at du havde fået lavet senere på natten, da I var en flok, der havde turen hele byen rundt og været på næsten samtlige barer. Det var vist noget med, at fyrene havde væddet om de kunne få en af pigerne til det, og alle de andre havde skyndt sig at sige nej – alle undtagen dig. Du var den eneste, der var parat til at gå hele vejen, sagde han. Det var vist noget med sådan en ret sjov tegning af en åben strandbar under et stort palmetræ og et par frække damer og en rigtig strandløve, der reklamerer for en af barerne, som I havde været på – efter hvad han fortalte. Den må du endelig huske at vise mig, næste gang du kommer herop.”


Bente måtte bide sig hårdt i tungen for ikke at råbe ” Hvad fanden er det nu for noget? Laver du grin med mig? Hvad pokker har hun haft gang i? Det sagde hun da ikke noget om” – og så en hel masse ukvemsord, hun normalt ikke plejede at bruge. Men det lykkedes hende at beherske sig og holde munden lukket.


Nu sagde sagføreren noget igen: ” Men næste gang, du kommer herop på mit kontor, bliver først om halvanden måned. Min kone og jeg rejser på ferie om et par dage og er væk hele resten af juni og det meste af juli. Vi skal nemlig besøge min kones familie i Australien, og hun har ikke set dem i snart ti år. men lad mig lige se i kalenderen, hvornår det kan blive. Skal vi sige den 28. juli?”


Bente var trods alt lettet over sagførerens lange ferie. Men hvad skulle hun stille op med den her situation? Hun havde da troet, at hun kunne stole på Suzzie, og at hun ikke ville gå fuldstændig amok. De der grisefester var da endnu vildere, end hun havde forestillet sig. Pokkers også, at en af sagførerens bekendte havde været med på den samme rejse og havde lagt mærke til alle de vilde ting, Suzzie foretog sig, mens hun lod som om hun var Bente. Hvad mon Suzzie ellers havde foretaget sig af vanvittige ting, som hun bare lige havde glemt at fortælle om.


Og først og fremmest: hvordan fik hun reddet sig ud af denne her suppedas? Hun var nødt til at have en lang og grundig snak med Suzzie og høre, hvad hun ellers havde lavet af ulykker. Nu måtte Suzzie altså tage sig lidt sammen og lægge alle kortene på bordet, så hun vidste, hvad hun risikerede at blive konfronteret med. Men desværre tog hun ikke telefonen, da Bente ringede. Hun prøvede endda flere gange, og lagde også en besked om, at hun skulle ringe til hende omgående.









Stakkels Suzzie


Mandag aften ringede Bente så til Suzzie igen. Men først efter at hun havde spist aftensmad, vasket op, stillet på plads og set tv- nyhederne, mens hun forfriskede sig med en kop grøn te. Heldigvis var Suzzie hjemme og havde vist også tid til at snakke. Men især om ham fyren, Kenny hed han vist, som hun havde mødt på Mallorca, og som boede lige i nærheden. Det fortalte hun ivrigt løs om. Han havde inviteret hende ud flere gange. Han havde i starten været noget af det mest charmerende, men nu havde han alligevel skuffet hende noget så grusomt – uden at Bente dog rigtigt forstod, hvad det gik ud på, for Suzzies forklaring var temmelig usammenhængende. Det lød mest af alt som om hun bare trængte til en skulder at græde ud ved. Det måtte Bente så prøve at levere over telefonen, så godt hun kunne – inden hun efter en halv times trøst og tårer omsider kunne komme frem til sit eget ærinde.


Men nu nænnede hun ikke at tale hårdt til Suzzie om hvad det egentlig var, der var foregået på den ferie, og hvorfor hendes beretning om det havde været så mangelfuld, at det nemt kunne have bragt hende i alvorlig forlegenhed over for sagfører Munk. Så hun prøvede at formulere det så blødt, som hun kunne.


Suzzie var fuld af anger og undskyldninger. Hun beklagede mange gange, at hun nok havde ladet sig rive lidt for meget med af stemningen. ” Men har du aldrig selv været på sådan en ferie,” spurgte hun med undren i stemmen, ” for så må du da vide, hvordan det er.”


Bente afbrød hende, inden hun kom for godt i gang med at hælde vand ud af ørerne, og spurgte om det med tatoveringen.


Jo, det var rigtigt nok, sagde Suzzie, men hvordan vidste Bente noget om det.


Her skulle Bente virkelig beherske sig for ikke at hidse sig op.


” Det er overhovedet ikke det, det kommer an på. Det viser sig at en af sagfører Munks bekendte har været med på den samme ferierejse. Det samme rejseselskab som dig. Og han var også med, da hele holdet åbenbart turede rundt i byen til klokken fem om morgenen og du dansede på bordene kun med trusser på, og senere på natten fik du lavet den der tatovering med strandbaren og palmetræet, der reklamerer for en af barerne. Hvorfor har du ikke fortalt noget om det?”


” Det må du også meget undskylde. Jeg skulle måske have gjort det lidt mere grundigt. Men tømmermænd og jetlag, du ved. Og al den slags. Og ham jeg mødte. Så kan man jo ikke tænke på ret meget andet, vel? Hverken så længe det er alletiders, eller når det så viser sig, at han overhovedet ikke er værd at samle på. Så det undskylder jeg. Men hvad er problemet? Det kommer vel ikke nogen andre ved, om jeg fik lavet en lidt fjollet tusj på en våd ferie.”


” Jo, det gør det lige nemlig. Det giver mig faktisk et stort problem. Sagførerens bekendt havde fortalt ham, at han havde set den tatovering med strandbaren og palmetræet, og nu sagde sagfører Munk, at han glæder sig til at jeg viser den til ham, næste gang jeg kommer derhen. Hans bekendt tror jo, at det er mig, der har fået den lavet. Hvad har du tænkt dig at gøre ved det?”


” Åh, shit,” sagde Suzzie. ” Ja, så er du på den. Det kan jeg godt se.”


” Så hvad vil du have, jeg skal gøre? Jeg troede da ikke, du ville opføre dig så åndssvagt.”


” Der er kun én ting at gøre. Du er nok nødt til at få lavet den samme tusj, inden du skal hen til ham sagføreren næste gang. Jeg kender en, der sikkert godt vil lave det for en billig penge.”


” Hvad?” råbte Bente. ” Er det det eneste, du kan foreslå? Skal jeg så rende rundt og gøre mig til grin med sådan en totalt fjollet tatovering af en strandbar under et palmetræ, der reklamerer for en bar på Mallorca?!”.


” Der er nok ikke andet at gøre. Hvornår er det, at du skal hen til munkemanden igen?”


” Det er først om halvanden måned. Han holder lang sommerferie.”


” Jamen, så kan du sagtens nå det. Som sagt, så kender jeg en, der sikkert godt vil lave den slags. Han laver hvad som helst. Uden nogen fine fornemmelser eller store kunstneriske ambitioner, du ved. Alt hvad man vil have. Vent lige og lad os finde en dag, hvor vi kan tage derhen sammen. For han er jo nødt til at have min tusj at kigge efter, når han skal lave den på dig. Den skal jo helst være præcis magen til. Hvilken dag kan du bedst? Om onsdagen? Der har du fri om eftermiddagen? Fint. Jeg ringer til ham og booker en tid.”


Bente sukkede, da hun lagde på. Men der var jo ikke nogen vej udenom. Med mindre - - - nej, det var nok ikke realistisk.









Hun blev nødt til det


Det var nu blevet sidst i juli. Det havde været et okay sommervejr i mere end to måneder. Bente havde i hvert fald nydt sommeren.


Det var blevet tid til Bentes besøg hos sagfører Munk på hans kontor. Nu var sagføreren kommet tilbage efter sin lange ferie på den anden side af jordkloden.


Bente var spændt på, hvordan mødet ville forløbe. Det var nu, hendes forklaring om ferien skulle stå sin prøve. Alt skulle være i orden, så vidt hun kunne se, men hun var alligevel nervøs. Og så var der den der fjollede tatovering, som hun havde været nødt til at få lavet, for at det skulle virke troværdigt. Ganske vist var det på overarmen, men alligevel så langt nede, så der skulle en bluse eller T- shirt med ret lange korte ærmer – eller med lange ærmer – til at dække den helt.


Det kunne godt være et problem her i sommervarmen, hvor det var naturligt at gå ærmeløs. Men hun gad ikke altid gå med lange ærmer af den grund. Så måtte folk tage det som de ville. Der var flere af hendes kolleger på biblioteket, der havde kommenteret på det. ” Du har nok rigtig været ude at vifte med ørerne,” var der en, der sagde, og så måtte hun jo fortælle lidt om ” sin” ferie på Mallorca. Men det var faktisk en meget god øvelse i at fortælle om det, så det lød naturligt. Jo flere gange, hun fortalte det til nogen. Jo nemmere var det at gøre det på en afslappet og overbevisende måde.


Det værste var de mandeblikke, hun fik. Det var hun ikke vant til. To gange var der en mand på gaden, der havde fløjtet efter hende. Det gjorde hende helt forlegen. En biblioteksgæst – en halvgammel mand – sagde, at den bar havde han også været på, da han var på Mallorca, og om ikke de skulle mødes og udveksle ferieminder.


Den pæne gymnasielærer Christian havde set undrende på hende en dag, hvor hun havde en T- shirt med korte ærmer på, og var så gået hen til en af de andre bibliotekarer. Han plejede ellers altid at komme hen til hende, og ventede som regel, hvis hun var optaget.


Men nu var det altså dagen, hvor hun skulle hen til sagfører Munk og aflægge beretning om Mallorcarejsen. Det var nu, hendes evner som fortæller – eller helt ærligt: som løgner – skulle stå sin prøve. Det var noget værre rod, at hun overhovedet var faldet for fristelsen til at slippe nemmere om ved grisefesterne på Mallorca, i stedet for at bide i det sure æble og tage af sted – selv om hun så også var gået glip af sin årlige hyggeferie på sommerpensionatet i Nordsjælland. Men sket var sket, og nu fangede bordet.


Hun syntes, at der var varmt og trykkende på sagførerens kontor, da hun sad i venteværelset og ventede på at blive kaldt ind.


Sagføreren undskyldte, at det havde trukket lidt ud med den foregående klient. Så fortalte han lidt om sin egen ferie i Australien hos sin kones familie. De havde været rundt flere steder i landet og også været et smut i New Zealand og var imponeret af den storslåede natur. Det lettede faktisk en smule på Bentes nervøse stemning.


Men så ville han se nærmere på den famøse tatovering, så hun måtte løfte op i ærmet, der gik ned til albuen, så hun i hvert fald ikke behøvede vise den frem ude på gaden.


Sagfører Munk så meget interesseret på den. Han ønskede hende tillykke med at hun havde haft alletiders ferie, hvor hun rigtig havde slået gækken løs. Det var Bente jo nødt til at give ham ret i for et syns skyld.


” Det er søreme godt gået,” sagde han og tilføjede: ” Du gør hurtige fremskridt, som din onkel sikkert ville have sagt.” Og han fortsatte: ” Bare i spøg, selvfølgelig. Rul lige ærmet ordentligt op – sådan, ja – så tager jeg et lige et billede.” Han tog nu faktisk nogle stykker.


” Nå, hvad har du ellers at berette om din fantastiske ferie. Lad mig nu høre,” sagde han.


Nu gjaldt det. Nu måtte hun holde sig til den beskrivelse af ” sin” ferie, som hun havde lagt sig fast på, selv om det var løgn fra ende til anden og bare noget, hun havde digtet sammen ud fra Suzzies sparsomme notater og dårlige hukommelse om, hvad hun egentlig havde foretaget sig, fordi hun havde været godt lakket til det meste af tiden.


Bente havde omhyggeligt finpudset sin beretning om turen. Hun havde også sørget for at medbringe Suzzies samling af værtshusregninger, feriebilleder og souvenirs etc. Hun havde øvet sig meget på at fortælle det, så det lød troværdigt.


Hun havde forberedt sig mindst lige så grundigt, som hvis hun skulle holde tale ved en rund fødselsdag for et nært familiemedlem. Nu håbede hun bare på, at sagførerens bekendt, som også havde været med på den samme rejse. Og som havde mødt Suzzie dernede, mens hun udgav sig for at være Bente – at han ikke var til stede for at høre hende fortælle om det – for så ville hun blive afsløret. Ganske vist havde hun nogenlunde samme højde og drøjde som Suzzie – og samme hårfarve – men de var jo trods alt ikke tvillinger. Og selv om Bente havde gjort sig umage, så ville han sikkert kunne finde mange fejl og unøjagtigheder i forhold til, hvordan han selv havde oplevet det.


Det var alt sådan noget, hun tænkte på, mens hun ventede, og den lange ventetid begyndte at gå hende på nerverne. Hun havde det næsten ligesom i skolen, når hun skulle op til eksamen i et vanskeligt fag.


Endelig blev hun kaldt ind til sagfører Munk. Han beklagede, at hun havde måttet vente, og bad hende tage plads i den sædvanlige stol til klienter. Hans sekretær kom straks ind med en kop kaffe til hende, og det trængte hun faktisk til.


Til sin store lettelse kunne hun se, at der ikke var andre personer til stede, og at hun åbenbart slap for at blive konfronteret med sagførerens bekendt/ Suzzies ferieven. Men måske ville han først blive kaldt ind i løbet af samtalen? Hun vidste ikke engang, hvordan han så ud. Men foreløbig var de i hvert fald alene de to – sagfører Munk og hende.


Han ville allerførst se hendes flotte tatovering på hendes ene overarm. Han var fuld af beundring og syntes den var mægtig flot. Et minde om en ferie, hvor der virkelig har været gang i den, sagde han. Han var så begejstret, så han absolut ville tage et billede af den. Det blev til en hel serie billeder fra forskellige vinkler.


Så ville han jo også gerne høre om, hvordan hendes ferie på Mallorca havde været i øvrigt. ” Nå, lad mig nu høre nogle saftige detaljer,” sagde han. og Bente begyndte at fortælle løs, så godt hun kunne. Så ville han se feriebillederne. Dem kunne hun jo vise ham uden problemer, og der var temmelig mange af dem. Selv om mange af dem ikke var helt skarpe, eller fra taget fra skæve vinkler, så bidrog det kun til at styrke autenciteten. Han kiggede også interesseret på alle regningerne fra barer og restauranter og de fjollede plastic- souvenirs, som Suzzie havde købt. Det virkede alt sammen efter hensigten.


” Kom lige herind – der er noget, du skal se.” det var en besked, som sagfører Munk gav over samtaleanlægget.


Et øjeblik efter kom den unge advokatfuldmægtig ind til dem. Det var Bentes tatovering fra baren på Mallorca, og feriebillederne, og alt det andet ragelse, sagføreren ville vise ham. Bente blev nervøs for, om det måske var ham, der var ” sagførerens bekendt”, ham der havde mødt Suzzie på Mallorca, eller det var en anden. Det gik selvfølgelig ikke an at spørge.


Hun begyndte at svede nervøst ved tanken om, at om lidt ville hun måske blive afsløret som løgner og bedrager og blive frataget hele den store arv – og ikke mindst skammen ved at blive afsløret som løgner fik det til at føles som en af de værste eksaminer, hun nogensinde været oppe til i skolen.

